SETบ่ายยืนบวกตามกลุ่มแบงก์ฟื้นแนะสอย BEAUTY ได้ 3 ปัจจัยหนุน
แนวโน้มการลงทุนในช่วงบ่ายนี้ ตลาดฯคงจะเคลื่อนไหวคล้ายคลึงกับช่วงเช้า พร้อมให้กรอบการแกว่งไว้ที่ 1,417-1,430 จุด แนะสอย BEAUTY ได้ 3 ปัจจัยหนุน
14 มิ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (14 มิ.ย.) แข็งแกร่งกว่าภูมิภาคที่ติดลบ ท่ามกลางบรรยากาศการลงทุนที่ได้รับแรงกดดันจากความกังวลผล Brexit ที่ทำให้ดอลลาร์แข็งค่า แต่เช้านี้หุ้นกลุ่มแบงก์ฟื้นชัดเจนขึ้น แม้กลุ่มพลังงานมี upside น้อยและราคาน้ำมันอ่อนลง ทำให้ตลาดฯปรับขึ้นไปต่อยากแต่ก็ไม่ลงหนัก คาดบ่ายนี้ตลาดฯแกว่งคล้ายช่วงเช้า ให้กรอบ 1,417-1,430 จุด
 
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยว่า ตลาดหุ้นไทยเช้านี้ถือว่าแข็งแกร่งกว่าตลาดหุ้นอื่นในภูมิภาคเอเชียที่ต่างอยู่ในแดนลบ แม้บรรยากาศการลงทุนยังไม่ดีมากจากความกังวลผลการทำประชามติเกี่ยวกับสถานภาพอังกฤษในกลุ่มสหภาพยุโรป (Brexit) ซึ่งทำให้เงินดอลลาร์แข็งค่าขึ้น
ทั้งนี้ เช้านี้หุ้นในกลุ่มแบงก์ฟื้นตัวชัดเจนขึ้นจากก่อนหน้าที่ปรับตัวลงไปค่อนข้างมาก อย่างไรก็ดี ตลาดฯ อาจไม่ฟื้นมาก เนื่องจากยังโดนหุ้นในกลุ่มพลังงานกดดันหลังจากมูลค่าหุ้นหลายตัวไม่มี upside แล้วและราคาน้ำมันก็อ่อนตัวลงด้วย
“ตลาดฯ ปรับขึ้นไปคงยากในตอนนี้ แต่การที่จะปรับตัวลงหนักก็คงไม่ได้เห็น เพราะเช้านี้ก็จะเห็นได้แล้วว่าตลาดแข็งแกร่งขนาดไหน แม้ว่าเม็ดเงินจะวิ่งเข้ามาสินทรัพย์ปลอดภัย แต่จะเห็นได้ว่ากระแสเงินลงทุนก็ยังไม่ได้เคลื่อนย้ายไปไหน”นายประกิต กล่าว
แนวโน้มการลงทุนในช่วงบ่ายนี้ ตลาดฯคงจะเคลื่อนไหวคล้ายคลึงกับช่วงเช้า พร้อมให้กรอบการแกว่งไว้ที่ 1,417-1,430 จุด
 
บล.ธนชาตระบุในบทวิเคราะห์ (14 มิ.ย.) ว่า  หนุนโดยการปรับขึ้นหุ้นกลุ่มสื่อสาร และการรีบาวด์ทางเทคนิคของหุ้นกลุ่มธนาคาร…คาด SET ยังอยู่ระหว่าง “พักฐาน” แม้คาดยังไม่มีมีปัจจัยใหม่จากการประชุมธนาคารกลางประเทศหลัก เช่น สหรัฐฯ, ญี่ปุ่น และอังกฤษ สัปดาห์นี้ แต่ความกังวล Brexit ที่เพิ่มมากขึ้น หลังผลสำรวจล่าสุดค่อนข้างก้ำกึ่ง ขณะที่วันลงประชามติ 23 มิ.ย. ที่ใกล้เข้ามา จะสร้างความผันผวนให้กับตลาดหุ้น ดังนั้น แม้ว่าระยะสัปดาห์จะยังคงมุมมองบวกว่า SET จะกลับไปทดสอบ 1,450/60 จุด
“ซื้อ” Beauty…กำไรยังเติบโตสูงต่อเนื่อง: จาก 1) แนวโน้มการเติบโตที่แข็งแกร่งของตลาดเครื่องสำอางในประเทศ โดยใน 8 ปีที่ผ่านมา โต 8-10% ต่อปี 2) Beauty มีส่วนแบ่งการตลาดมากขึ้น จากการเติบโตดีของยอดขายสาขาเดิม 10% ต่อปี และการขยายสาขาทั่วประเทศ 50 สาขาต่อปี ซึ่งจะช่วยให้เกิดการประหยัดจากขนาด
3) แผนการขยายมูลค่าแบรนด์ไปยังต่างชาติได้คืบหน้าไปอีกขั้น จากรายได้ที่มาจากนักท่องเที่ยวไปเป็นรูปแบบการส่งออก และร้านค้าในกลุ่มประเทศ CLMV ทั้งหมดนี้คาดจะช่วยให้กำไรปี 2016 เติบโต +38% และ 25-30% ปี 17-18 ทางเทคนิคฟื้นตัวขึ้นทดสอบ All Time High ที่ 7.30 และถัดไปที่ 7.50 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
AAV      มูลค่าการซื้อขาย 1,660.23 ล้านบาท ปิดที่   6.10 บาท เพิ่มขึ้น 0.10 บาท
JAS      มูลค่าการซื้อขาย 1,085.62 ล้านบาท ปิดที่   5.10 บาท เพิ่มขึ้น 0.16 บาท
BANPU    มูลค่าการซื้อขาย   852.09 ล้านบาท ปิดที่  12.80 บาท เพิ่มขึ้น 0.60 บาท
PTTGC    มูลค่าการซื้อขาย   704.62 ล้านบาท ปิดที่  59.25 บาท ลดลง  0.75 บาท
PTTEP    มูลค่าการซื้อขาย   687.60 ล้านบาท ปิดที่  81.75 บาท เพิ่มขึ้น 0.75 บาท